Uredba Komisije (ES) št. 2813/2000

z dne 21. decembra 2000

o podrobnih pravilih za uporabo Uredbe Sveta (ES) št. 104/2000 v zvezi dodelitvijo pomoči za zasebno skladiščenje za določene ribiške proizvode

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 104/2000 z dne 17. decembra 1999 o vzpostavitvi skupne tržne ureditve z ribiškimi proizvodi in proizvodi iz ribogojstva [1], zlasti člena 25(6) Uredbe,

ob upoštevanju naslednjega:

(1) Uredba (ES) št. 104/2000, ki je razveljavila Uredbo Sveta (EGS) št. 3759/92 [2] z veljavnostjo od 1. januarja 2001, določa dodelitev pomoči za zasebno skladiščenje organizacijam proizvajalcev za proizvode iz Priloge II k Uredbi (ES) št. 104/2000. Ta pravila se razlikujejo od prejšnjega sistema, ki ga določa Uredba (EGS) št. 3759/92 in Uredba Komisije (ES) št. 1690/94 z dne 12. julija 1994 o podrobnih pravilih za izvajanje Uredbe Sveta (EGS) št. 3759/92 v zvezi z dodelitvijo pomoči za zasebno skladiščenje določenih ribiških proizvodov [3], zaradi uvedbe prodajne cene Skupnosti. Uredbo (ES) št. 1690/94 je torej treba nadomestiti, da bi se upoštevale te spremembe.

(2) Organizacije proizvajalcev morajo prispevati k stroškom, ki so povezani z izvajanjem mehanizma pomoči za zasebno skladiščenje, torej je višino pomoči treba določiti na podlagi realnih tehničnih stroškov in finančnih stroškov postopkov skladiščenja. Tehnične stroške se določi na podlagi neposrednih stroškov, nastalih v okviru mehanizma. Da bi se v gospodarstvu izognili nadležnim informacijskim zahtevam in zapletenim letnim izuračunom, morajo biti finančni stroški v obliki pavšalnega zneska, ki je prilagojen glede na obrestno mero, določeno v skladu s členom 5 Uredbe Sveta (EGS) št. 1883/78 z dne 2. avgusta 1978 o splošnih pravilih za financiranje intervencij s strani Jamstvenega oddelka Evropskega kmetijskega usmerjevalnega in jamstvenega sklada [4], kakor je bila nazadnje spremenjena z Uredbo (ES) št. 1259/96 [5].

(3) Da se zagotovi kakovost proizvodov in pospeši namensko uporabo proizvodov na trgu, je treba določiti minimalne zahteve za postopke, ki so upravičeni do pomoči za zasebno skladiščenje, kot tudi zahteve za skladiščenje zadevnih proizvodov in njihovo ponovno dajanje v promet.

(4) Da bi se lahko zagotovili normalni pogoji konkurenčnosti med organizacijami proizvajalcev ob uporabi meje dopustnosti, ki jo določa Uredba (ES) št. 104/2000, je treba določiti pravila, ki se nanašajo na njeno uporabo in ki so skladna z drugimi intervencijskimi mehanizmi. Zato se morajo uporabljati ustrezne določbe Uredbe Komisije (ES) št. 2509/2000 z dne 15. novembra 2000 o podrobnih pravilih za uporabo Uredbe Sveta (ES) št. 104/2000 v zvezi z dodelitvijo finančnega nadomestila za umik določenih ribiških proizvodov s trga [6].

(5) Upravičenci do pomoči morajo hraniti evidence o blagu, tako da so preverjanja lahko učinkovitejša, in te podatke poslati državi članici. Za dobro upravljanje mehanizma je dovolj zahtevati evidence o blagu med minimalnimi dobami shranjevanja.

(6) Treba je določiti postopek za predložitev vlog za plačilo pomoči za zasebno skladiščenje kot tudi postopek za dodelitev predplačil in znesek ustreznega jamstva.

(7) Ukrepi iz te uredbe so v skladu z mnenjem Upravljalnega odbora za ribiške proizvode –

SPREJELA NASLEDNJO UREDBO:

Člen 1

1. Višina pomoči za zasebno skladiščenje se določi pred začetkom vsakega ribolovnega leta v skladu s postopkom iz člena 38(2) Uredbe (ES) št. 104/2000.

Pomoč za zasebno skladiščenje se določi na enoto mase in izračuna za neto maso proizvodov iz Priloge II k Uredbi (ES) št. 104/2000.

2. Znesek pomoči se izračuna na podlagi realnih tehničnih stroškov in finančnih stroškov postopkov, ki so neizogibni za skladiščenje zadevnih proizvodov, kot jih je Skupnost zabeležila v predhodnem ribolovnem letu.

3. Kot tehnični stroški se obravnavajo:

(a) stroški energije;

(b) stroški dela, ki se nanašajo na skladiščenje in sprostitev iz skladišča;

(c) strošek materiala za neposredno pakiranje;

(d) strošek prevoza od kraja iztovarjanja do kraja skladiščenja.

4. Za finančne stroške za leto 2001 je določen pavšalni znesek 10 EUR na tono. Nato se pavšal prilagodi vsako leto ob uporabi obrestne mere, ki se določi letno v skladu s členom 5 Uredbe (EGS) št. 1883/78.

5. Višina pomoči za zasebno skladiščenje, ki se določi za zadevno ribolovno leto, velja za proizvode, ki se začnejo skladiščiti v omenjenem letu, ne glede na zaključek dobe skladiščenja.

Člen 2

1. Za upravičenost do pomoči za zasebno skladiščenje in ponovno trženje zadevni proizvodi izpolnjujejo pogoje iz odstavkov 2 in 3.

2. Proizvodi se skladiščijo najmanj 15 dni od datuma začetka skladiščenja.

Proizvodi se hranijo pod pogoji, ki ne povzročajo poslabšanja njihove kakovosti. Zato je treba proizvode hraniti v primernih prostorih, v katerih temperatura hranjenja ne presega minus 18 °C, ne glede na bolj omejevalne nacionalne zahteve ali trgovinske standarde, ki veljajo v državah članicah.

Proizvodi se hranijo v homogenih enotah po najmanj 5 ton oziroma 1 tono kozic iz družine Penaeidae.

3. Vsi proizvodi se ponovno vrnejo v prodajo v lotih, ki so homogeni glede na vrsto, in v skladu z določbami, ki veljajo v vsaki državi članici za dajanje proizvodov v promet za prehrano ljudi.

Člen 3

Člen 2(1), (2) in (3) ter člen 3 Uredbe (ES) št. 2509/2000 se smiselno uporabljata za ureditev pomoči za zasebno skladiščenje iz člena 25 Uredbe (ES) št. 104/2000.

Člen 4

1. Države članice določijo sistem nadzora, da se preveri upravičenost proizvodov, za katere je bila zaprošena pomoč za zasebno skladiščenje.

2. Za minimalno dobo shranjevanja, ki jo navaja prvi pododstavek člena 2(2), organizacije proizvajalcev zagotovijo, da upravičenci pomoči hranijo evidence o skladiščenju za vsako kategorijo uskladiščenih proizvodov.

3. Organizacija proizvajalcev zadevni državi članici mesečno sporoči datum, vrsto, kategorijo in količino uskladiščenih proizvodov.

Člen 5

1. Pomoč za zasebno skladiščenje se zadevni organizaciji proizvajalcev izplača potem, ko so se pristojni organi v zadevni državi članici prepričali, da količine, za katere je bila zaprošena pomoč, ne presegajo omejitve iz člena 25(4) Uredbe (ES) št. 104/2000 in so bile skladiščene in ponovno dane v promet v skladu s to uredbo.

2. Vloge za pomoč za zasebno skladiščenje predložijo zadevne organizacije proizvajalcev pristojnim organom v državi članici v roku štirih mesecev po koncu zadevnega ribolovnega leta.

3. Nacionalni organi izplačajo pomoč za zasebno skladiščenje v roku treh mesecev od takrat, ko od zadevne organizacije proizvajalcev prejmejo popolni zahtevek za plačilo.

Člen 6

Na zahtevo zadevne organizacije proizvajalcev država članica dodeli mesečno predplačilo pomoči za zasebno skladiščenje, ki je plačljivo za količine, za katere se zaprosi pomoč v tem mesecu, če je organizacija proizvajalcev položila jamstvo, ki znaša 105 % višine predujma.

Predujemi se izračunajo v skladu z metodo, ki jo določa Priloga.

Člen 7

Uredba (ES) št. 1690/94 se razveljavi.

Člen 8

Ta Uredba začne veljati sedmi dan po objavi v Uradnem listu Evropskih skupnosti.

Uporablja se od 1. januarja 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 21. decembra 2000

Za Komisijo

Franz Fischler

Član Komisije

[1] UL L 17, 21.1.2000, str. 22.

[2] UL L 388, 31.12.1992, str. 1.

[3] UL L 179, 13.7.1994, str. 4.

[4] UL L 216, 5.8.1978, str. 1.

[5] UL L 163, 2.7.1996, str. 10.

[6] UL L 289, 16.11.2000, str. 11.

--------------------------------------------------

PRILOGA

+++++ TIFF +++++

--------------------------------------------------